22-сабақ. **Уақыт.**

Бүгін біз уақыт, мезгілді айтуды үйренеміз.

**1-тапсырма. Жаңа сөздермен танысыңыз.**

Минут, сағат, тәулік, апта, ай, жыл, ғасыр, таңертең, түс (түсте), кеш (кешке), түн (түнде), күндіз, қазір.

**2-тапсырма. Достар, мына мәтінді тыңдайық және қайталайық.**

Таңертең нешеде тұрасың? – Таңертең сағат 7-де тұрамын.

Түсте не істейсің? – Түсте асханада тамақ ішемін.

Кешке жұмыстан нешеде шығасың? – Жұмыстан кешке сағат 6-да шығамын.

Түнде нешеде ұйықтайсың? – Түнде сағат 11-де ұйықтаймын.

Қазір сағат неше болды? – Қазір сағат бір болды.

Күндіз спортзалға барасың ба? – Жоқ, кешке барамын.

**3-тапсырма. Сұрақтарға жауап беріңіз.**

|  |
| --- |
| Бір сағатта неше минут бар? |
| Бір тәулікте неше сағат бар? |
| Бір аптада неше күн бар? |
| Бір айда неше күн бар? |
| Бір жылда неше ай бар? |
| Бір ғасырда неше жыл бар? |

**Грамматика. «***Қашан?» деген сұраққа жауап беру үшін келесі жалғауларды жалғаймыз.*

**Қашан?**

**Жатыс септік: -да/-де; -та/-те;**

**Түнде**

**Түсте**

**Аптада**

**Сағат нешеде? - Сағат алтыда.**

**4-тапсырма. Тыңдаңыз.**

* Сәлеметсіз бе?
* Сәлеметсіз!
* Димаштың концерті күндіз бола ма?
* Жоқ, кешке болады.
* Сағат нешеде басталады?
* Сағат 7-де басталады.
* Түнде автобустар жүре ме?
* Өкінішке қарай, автобустар түнде жүрмейді.

**5-тапсырма. Сұраққа жауап беріңіз.**

|  |
| --- |
| Димаштың концерті қашан болады? |
| Сағат нешеде басталады? |
| Түнде автобустар жүре ме? |

**6-тапсырма. Оқыңыз.**

* Алло, сәлем, құрбым!
* Сәлем, Әмина, қалайсың?
* Жақсымын, өзің ше?
* Менде бәрі жақсы, рақмет!
* Осы аптада Димаштың концерті болады!
* Қашан? Қай күні?
* Сенбіде, барасың ба?
* Әрине, барамын! Сағат нешеде болады?
* Кешке сағат 7-де басталады. Кеттік, билет алайық!
* Қазір саған келемін!

**7-тапсырма. Сұраққа жауап беріңіз.**

|  |
| --- |
| Құрбылар қайда барады? |
| Димаштың концерті қашан болады? |
| Қай күні болады? |
| Концерт нешеде басталады? |

**8-тапсырма. Сұраққа жауап беріңіз.**

|  |
| --- |
| Сен мектепке қашан барасың? |
| Данияр спортзалға қашан барады? |
| Айжан мен Гүлнұр қашан кездеседі? |
| Футболды қашан көрсетеді? |
| Конференция қашан басталады? |